มันนี่ทูเดย์
ทริสคงอันดับเครดิตแบงก์กรุงศรี
31 ธ.ค. 2558

ทริสคงอันดับเครดิตแบงก์กรุงศรี
ทริส เรทติ้ง คงอันดับเครดิตองค์กรของธนาคารกรุงศรีอยุธยา ที่ระดับ “AAA” ด้วยแนวโน้ม “Stable” หรือ “คงที่” โดยอันดับเครดิตดังกล่าวได้รับการปรับเพิ่มขึ้นจากสถานะอันดับเครดิตเฉพาะของธนาคารในฐานะเป็นธนาคารลูกที่มีความสำคัญเชิงกลยุทธ์ในระดับสูงของกลุ่ม Mitsubishi UFJ Financial Group Inc. (MUFG) ทั้งนี้อันดับเครดิตเฉพาะของธนาคารสะท้อนถึงสถานะทางการตลาดที่มีเสถียรภาพในธุรกิจ หลักของธนาคาร ตลอดจนโอกาสทางธุรกิจที่เพิ่มขึ้นจากการควบรวมกิจการกับ Bank of Tokyo-Mitsubishi UFJ, Ltd. (BTMU) สาขากรุงเทพฯ ในปี 2558 
สินเชื่อรับปีใหม่
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารออกโปรโมชั่นต้อนรับการใช้จ่ายช่วงเทศกาลปีใหม่ ด้วยโปรโมชั่น บัตรสินเชื่อบุคคล เอ็กซ์ตร้าแคช อัตราดอกเบี้ย 5.99% ต่อปี นาน 3 เดือน สำหรับพนักงานผู้มีรายได้ประจำต่อเดือนตั้งแต่ 2.5 หมื่นบาทขึ้นไป โปรโมชั่นเริ่มวันที่ 1 ม.ค.-31 มี.ค. 2559 โปรโมชั่นนี้จะช่วยแบ่งเบาภาระดอกเบี้ยสำหรับผู้ที่วางแผนการใช้เงินในช่วงเทศกาลแห่งความสุข ทั้งการซื้อของขวัญ การท่องเที่ยว การสังสรรค์กับครอบครัว